ฟิทช์ลดอันดับเครดิตกรีซลงสู่ระดับ “CC” เตือนกรีซอาจพ้นยูโรโซน
ฟิทช์หั่นอันดับเครดิตกรีซลงสู่ระดับ "ขยะ" เตือนผลกระทบกรีซพ้นยูโรโซน หลังกรีซผิดชำระหนี้
1 ก.ค. 2558

สถาบันจัดอันดับความน่าเชื่อถือ ฟิทช์ เรทติ้งส์ ประกาศลดอันดับความน่าเชื่อถือของกรีซลง 1 ขั้น สู่ระดับ CC ซึ่งถือเป็นระดับ “ขยะ” พร้อมกับเตือนว่า ความเสี่ยงที่กรีซจะพ้นจากสมาชิกยูโรโซนนั้น จะส่งผลให้เกิดความวุ่นวาย
ขณะที่ ความเคลื่อนไหวดังกล่าวมีขึ้นหลังจากสแตนดาร์ด แอนด์ พัวร์ส (S&amp;P) ประกาศลดอันดับความน่าเชื่อถือของกรีซลงสู่ระดับ CCC- จากระดับ CCC และยังคงให้แนวโน้มเป็นลบ พร้อมระบุว่า ความเป็นไปได้ที่กรีซจะต้องออกจากกลุ่มยูโรโซนั้น มีอยู่ถึง 50%
ส่วนด้านกองทุนการเงินระหว่างประเทศ (IMF) ยืนยันว่า กรีซยังไม่ได้ชำระหนี้มูลค่า 1.6 พันล้านยูโรให้กับ IMF ตามกำหนดเมื่อวานนี้ (30 มิ.ย.) และกรีซจะรับเงินช่วยเหลือจาก IMF ได้อีกก็ต่อเมื่อชำระหนี้ก้อนนี้แล้ว
โดยการผิดนัดชำระหนี้ของกรีซเกิดขึ้นหลังจากรัฐมนตรีคลังยูโรโซนได้ปฏิเสธข้อเรียกร้องขอความช่วยเหลือด้านการเงินครั้งใหม่จากกรีซในการประชุมทางไกลฉุกเฉินเมื่อวันอังคาร โดยโครงการให้ความช่วยเหลือกรีซจากกลุ่มยูโรโซนนั้น ได้หมดอายุลงเมื่อวันอังคารเช่นกัน